Force met 7 uit SA herleef in nuwe Wêreldreeks | Maroela Media
Die Western Force-redder, Andrew Forrest, het Dinsdag sy nuwe Wêreldreeksrugby (WSR) in Perth aangekondig saam met 'n herleefde Force-groep wat sewe spelers wat bande met Suid-Afrika het insluit.
Vanjaar se reeks van sewe wedstryde tussen Mei en Augustus sluit benewens botsings teen spanne uit Fidji, Tonga, Samoa en Hongkong ook kragmetings in met twee Superrugbyspanne, die Crusaders en die Rebels. Die sewende wedstryd moet nog bepaal word.
Die Crusaders is die huidige Superrugby-kampioen – maar 'n mens kan maar aanvaar hy sal nie sy groot kanonne in die stryd werp nie – en die Rebels het in teenstelling met die Force die Superreeksvalbyl vrygespring.
Dit dien as 'n proeflopie voordat die WSR aanstaande jaar – onderhewig aan die Australiese Rugbyunie (ARU) se goedkeuring – in alle erns afskop.
Die Wallaby-legende Michael Lynagh (72 toetse van 1984 tot 1995) tree as raadgewer vir die reeks op, wat glo onder meer oorweeg om met 'n tienpuntdrie proefnemings te doen.
Ander spelers met Suid-Afrikaanse bande is Marcel Brache ('n Amerikaanse toetsspeler wat vir die Stormers gespeel het), Chris Heiberg ('n gewese stut van die Stormers en die Kings), Brynard Stander (Curriebekerrugby vir die Sharks), Ryan Louwrens (Valke o.19) en Chris Alcock (in Durban gebore).